Oficialusis leidinys L 281 , 04/11/1999 p. 0011 - 0015



Komisijos reglamentas (EB) Nr. 2335/1999 1999 m. lapkričio 3 d. nustatantis persikų ir nektarinų prekybos standartus EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 1996 m. spalio 28 d. Tarybos reglamentą (EB) Nr. 2200/96 dėl bendro vaisių ir daržovių rinkos organizavimo [1] su paskutiniais pakeitimais, padarytais Reglamentu (EB) Nr. 1257/1999 [2], ypač į jo 2 straipsnio 2 dalį, kadangi: (1) persikai ir nektarinai priklauso Reglamento (EB) Nr. 2200/96 I priede išvardytiems produktams, kuriems reikia patvirtinti standartus; 1990 m. gruodžio 12 d. Komisijos reglamente (EEB) Nr. 3596/90, nustatančiame kokybės standartus persikams ir nektarinams [3], su paskutiniais pakeitimais, padarytais Reglamentu (EB) Nr. 888/97 [4], reikia atlikti daug pakeitimų. Siekiant užtikrinti teisinį aiškumą Reglamentą (EEB) Nr. 3596/90 reikėtų panaikinti, o jame esančias taisykles naujai išdėstyti. Tuo tikslu ir siekiant išlaikyti pasaulinės rinkos skaidrumą reikėtų atsižvelgti į Jungtinių Tautų Europos ekonomikos komisijos (UN/ECE) Greitai gendančių produktų standartizacijos ir kokybės plėtros darbo grupės rekomenduojamą persikų ir nektarinų standartą; (2) persikų ir nektarinų standartuose numatytas reikalavimas laikytis rūšiavimo pagal dydį skalės; pagal Komisijos reglamentą (EEB) Nr. 1169/93 [5] D dydis yra leidžiamas tik laikotarpiu nuo prekybos metų pradžios iki birželio 30 d. siekiant, kad ankstyvosios smulkių vaisių veislės galėtų būti parduodamos, tuo pačiu uždraudžiant prekiauti vėlyvųjų persikų ir nektarinų veislių D dydžio vaisiais, kurie subrendę būna didesni, po liepos 1 d.; šio draudimo nereikia pratęsti pasibaigus Bendrijos persikų ir nektarinų prekybos laikotarpiui; (3) šviežių persikų ir nektarinų rinka, ypač mažmeninės prekybos etape, labai priklauso nuo šių produktų organoleptinės kokybės, kuri gali smarkiai kisti. Todėl turėtų būti leidžiama ant pakuotės nurodyti pagrindinių brandos kriterijų mažiausias ir didžiausias vertes, kad vartotojai pirkdami vaisius galėtų laisvai pasirinkti optimalią organoleptinę kokybę; (4) šių standartų taikymas turėtų padėti pašalinti iš rinkos nepatenkinamos kokybės produktus, priderinti produkciją prie vartotojų reikalavimų bei palengvinti sąžininga konkurencija pagrįstus prekybinius santykius ir taip padėti kelti produkcijos pelningumą; (5) standartai taikomi visiems prekybos etapams. Transportavimas ilgais atstumais, sandėliavimas tam tikrą laiką ir kiti įvairūs produktus veikiantys procesai gali sukelti tam tikrus pokyčius dėl produktų biologinio vystymosi arba dėl to, kad jie santykinai greitai genda. Į tokį vaisių gedimą reikia atsižvelgti prekybos etapuose po išsiuntimo taikant atitinkamus standartus. Kadangi aukščiausiosios rūšies produktai turi būti rūšiuojami ir pakuojami ypač kruopščiai, tokiu atveju atsižvelgiama tik į šviežumo ir pabrinkimo trūkumą; (6) šiame reglamente numatytos priemonės atitinka Vaisių ir daržovių komiteto nuomonę, PRIĖMĖ ŠĮ REGLAMENTĄ: 1 straipsnis Pagal KN kodą 080930 klasifikuojamų persikų ir nektarinų prekybos standartai yra tokie, kaip nurodyta šio dokumento priede. Šis standartas taikomas visuose prekybos etapuose Reglamentu (EB) Nr. 2200/96 nustatytomis sąlygomis. Tačiau etapuose po išsiuntimo lyginant su standarto nuostatomis produktuose gali būti pastebima: - nedidelis šviežumo ir pabrinkimo trūkumas, - kitų rūšių, išskyrus aukščiausiąją rūšį, produktuose – nedideli įgedimai dėl vaisių vystymosi raidos ir jų tendencijos gesti. 2 straipsnis Šiuo dokumentu Reglamentas (EEB) Nr. 3596/90 panaikinamas. 3 straipsnis Šis reglamentas įsigalioja trečią dieną po jo paskelbimo Europos Bendrijų oficialiajame leidinyje. Jis taikomas nuo kito mėnesio, kurį reglamentas įsigalioja, pirmos dienos. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 1999 m. lapkričio 3 d. Komisijos vardu Franz Fischler Komisijos narys [1] OL L 297, 1996 11 21, p. 1. [2] OL L 160 1999 6 26, p. 80. [3] OL L 350, 1990 12 14, p. 38. [4] OL L 126, 1997 5 17, p. 11. [5] OL L 118, 1993 5 14, p. 22. -------------------------------------------------- PRIEDAS PERSIKŲ IR NEKTARINŲ PREKYBOS STANDARTAS I. PRODUKCIJOS APIBRĖŽIMAS Šis standartas taikomas persikams ir nektarinams [1], kurie auginami iš Prunus persica Sieb. ir Zucc. atmainų ir švieži tiekiami vartotojui, neįskaitant persikų ir nektarinų pramoniniam perdirbimui. II. NUOSTATOS DĖL KOKYBĖS Standarto tikslas yra apibrėžti persikų ir nektarinų kokybės reikalavimus po paruošimo ir pakavimo. A. Minimalūs reikalavimai Visais atvejais, atsižvelgiant į specialias kiekvienai klasei taikomas nuostatas ir leistinus nuokrypius, persikai ir nektarinai turi būti: - sveiki, - nesugedę; puvimo ar gedimo pažeisti produktai vartojimui netinka, - švarūs, praktiškai nepastebimos jokios pašalinės medžiagos, - praktiškai neturintys kenkėjų, - praktiškai nesužaloti kenkėjų, - neturintys normos ribas peržengiančios išorinės drėgmės, - neturintys jokio pašalinio kvapo ir (ar) skonio. Persikai ir nektarinai turi būti kruopščiai nuskinti. Persikų ir nektarinų brandos stadija ir būklė turi būti tokia, kad jie galėtų: - ištverti transportavimą ir paruošimą bei - būti pristatyti į paskyrimo vietą patenkinamos būklės. B. Klasifikacija Persikai ir nektarinai yra klasifikuojami į tris toliau apibrėžtas rūšis: i) Aukščiausioji rūšis Šios rūšies persikai ir nektarinai turi būti aukščiausios kokybės. Atsižvelgiant į auginimo rajoną, jie turi būti savo rūšiai būdingos formos, brandos ir spalvos. Juose turi nebūti jokių defektų, išskyrus labai nežymius paviršinius defektus, jeigu jie neturi įtakos bendrai produkcijos išvaizdai, jos kokybei, išsilaikymui ir išvaizdai pakuotėje. ii) I rūšis Šios rūšies persikai ir nektarinai turi būti geros kokybės. Atsižvelgiant į auginimo rajoną, jie turi atitikti būdingus savo rūšies požymius. Tačiau leidžiami nedideli formos, brandos ar spalvos defektai. Minkštimas turi būti visiškai sveikas. Persikai ir nektarinai, skilę toje vietoje, kur stiebelis jungiasi su vaisiumi, yra netinkami. Tačiau nedideli odelės defektai yra leidžiami, jeigu jie neturi įtakos bendrai produkcijos išvaizdai, jos kokybei, išsilaikymui bei išvaizdai pakuotėje ir neviršija: - 1 cm, jei tai pailgos formos pažeidimai, - 0,5 cm2 bendro ploto, jei tai kiti defektai. iii) II rūšis Šiai rūšiai priskiriami persikai ir nektarinai, kurie netinka aukštesnėms rūšims, tačiau atitinka pirmiau išvardytus minimalius reikalavimus. Minkštime neturėtų būti matoma jokių rimtų defektų. Vaisiai, skilę toje vietoje, kur stiebelis jungiasi su vaisiumi, yra tinkami tik taikant leistinuosius kokybės nuokrypius. Leidžiami tokie odelės defektai, jeigu persikai ir nektarinai išlaiko savo pagrindines savybes, susijusias su kokybe, išsilaikymu bei išvaizda ir neviršija: - 2 cm, jei tai pailgos formos pažeidimai, - 1,5 cm2 bendro ploto, jei tai kiti defektai. III. NUOSTATOS DĖL RŪŠIAVIMO PAGAL DYDĮ Dydis nustatomas pagal: - perimetrą arba - didžiausią skersmenį per pusiaują. Persikai ir nektarinai turi būti rūšiuojami pagal tokią skalę: Skersmuo | Rūšis pagal dydį (kodas) | Perimetras | 90 mm ir daugiau | AAAA | 28 cm ir daugiau | 80 mm ir daugiau, bet mažiau kaip 90 mm | AAA | 25 cm ir daugiau, bet mažiau kaip 28 cm | 73 mm ir daugiau, bet mažiau kaip 80 mm | AA | 23 cm ir daugiau, bet mažiau kaip 25 cm | 67 mm ir daugiau, bet mažiau kaip 73 mm | A | 21 cm ir daugiau, bet mažiau kaip 23 cm | 61 mm ir daugiau, bet mažiau kaip 67 mm | B | 19 cm ir daugiau, bet mažiau kaip 21 cm | 56 mm ir daugiau, bet mažiau kaip 61 mm | C | 17,5 cm ir daugiau, bet mažiau kaip 19 cm | 51 mm ir daugiau, bet mažiau kaip 56 mm | D | 16 cm ir daugiau, bet mažiau kaip 17,5 cm | Mažiausias aukščiausiajai rūšiai leidžiamas dydis yra 17,5 cm (perimetras) arba 56 mm (skersmuo). D dydis (51 mm ir daugiau, bet mažiau kaip 56 mm skersmens arba 16 cm ir daugiau, bet mažiau kaip 17,5 cm perimetro) netinkamas laikotarpiu nuo liepos 1 d. iki spalio 31 dienos. Rūšiavimas pagal dydį privalomas visoms rūšims. IV. NUOSTATOS DĖL LEISTINŲ NUOKRYPIŲ Leistini kokybės ir dydžio nuokrypiai leidžiami kiekvienoje nurodytos rūšies reikalavimų neatitinkančios produkcijos pakuotėje. A. Leistini kokybės nuokrypiai i) Aukščiausioji rūšis 5 % persikų arba nektarinų kiekio arba svorio, neatitinkantys rūšies reikalavimų, bet atitinkantys I rūšies reikalavimus arba išimtiniais atvejais su tai rūšiai leistinais nuokrypiais. ii) I rūšis 10 % persikų arba nektarinų kiekio arba svorio, neatitinkantys rūšies reikalavimų, bet atitinkantys II rūšies reikalavimus arba išimtiniais atvejais su tai rūšiai leistinais nuokrypiais. iii) II rūšis 10 % persikų arba nektarinų kiekio arba svorio, neatitinkantys nei rūšies reikalavimų, nei minimalių reikalavimų, išskyrus puvimo, pastebimo sudaužymo ar kitokio gedimo paveiktus vaisius, dėl ko jie netinkami vartojimui. B. Leistini dydžio nuokrypiai Visoms rūšims 10 % persikų arba nektarinų kiekio arba svorio iki 1 cm daugiau arba mažiau už ant pakuotės nurodytą dydį pagal perimetrą ir iki 3 mm daugiau arba mažiau nustatant rūšį pagal skersmenį. Tačiau mažiausio dydžio vaisiams šis nuokrypis taikomas tik persikams arba nektarinams, kurių dydis mažesnis ne daugiau kaip 6 mm (perimetras) arba 2 mm (skersmuo) už nurodytą mažiausią dydį. V. NUOSTATOS DĖL PATEIKIMO A. Vienodumas Kiekvienos pakuotės turinys turi būti vienodas, pakuotėje turi būti tik tos pačios rūšies, veislės, kokybės, sunokimo laipsnio ir dydžio persikai arba nektarinai, o aukščiausiosios rūšies turinys dar turi būti ir vienodos spalvos. Visas pakuotės turinys turi būti toks pat kaip ir pakuotės turinio matomoji dalis. B. Įpakavimas Persikai ir nektarinai turi būti pakuojami taip, kad produkcija būtų tinkamai apsaugota. Pakuotės viduje naudojamos medžiagos turi būti naujos, švarios ir tokios kokybės, kad būtų išvengta bet kokios išorinės ar vidinės žalos produkcijai. Naudoti medžiagas, visų pirma popierių arba ženklus su prekinėmis specifikacijomis, galima tik tada, kai spausdinimas ar etikečių klijavimas atliekamas netoksišku rašalu arba klijais. Pakuotėse turi nebūti jokių pašalinių medžiagų. C. Pateikimas Persikai ir nektarinai gali būti pateikti: - mažomis vienetinėmis pakuotėmis, - jeigu tai auskščiausioji rūšis – vienu sluoksniu; kiekvienas atskiras šios klasės vaisius turi būti atskirtas nuo kitų. I ir II rūšys: - vienu arba dviem sluoksniais arba - ne daugiau kaip keturiais sluoksniais, jeigu vaisiai sudėti į standžias kišenes, kurios išdėstytos taip, kad negulėtų ant apačioje esančio vaisių sluoksnio. VI. NUOSTATOS DĖL ŽENKLINIMO Ant kiekvienos pakuotės vienoje pusėje įskaitomomis, neištrinamomis ir iš išorės matomomis raidėmis turi būti nurodyti šie duomenys: A. Identifikavimas "Pakuotojas ir (arba) siuntėjas": pavadinimas ir adresas arba oficialiai suteiktas arba patvirtintas kodas. Tačiau jeigu naudojamas kodo ženklas, nuoroda "pakuotojas ir (arba) siuntėjas" (arba atitinkami sutrumpinimai) turi būti pateikta kartu su kodo ženklu. B. Produkcijos tipas - "persikai" arba "nektarinai", jeigu turinys nėra matomas iš išorės, - veislės pavadinimas, jei tai aukščiausioji ir I rūšis. C. Produkcijos kilmė Kilmės šalis ir pasirinktinai auginimo rajonas, nacionalinis, regioninis arba vietinis vietovardis. D. Komercinės specifikacijos - rūšis, - dydis, išreikštas mažiausiu ir didžiausiu skersmeniu arba mažiausiu ir didžiausiu perimetru arba pagal III skirsnyje nustatytas "Nuostatas dėl rūšiavimo pagal dydį", - vienetų skaičius (pasirinktinai), - mažiausias cukringumas, išmatuotas refraktometru ir išreikštas Brix laipsniais (pasirinktinai), - didžiausias tvirtumas, išmatuotas penetrometru ir išreikštas kg/0,5 cm2 (pasirinktinai). E. Oficialus kontrolės ženklas (pasirinktinai). [1] Tai suprantama kaip visos iš Prunus persica Sieb. ir Zucc. auginamos veislės, ar tai būtų persikai, nektarinai ar panašūs vaisiai su nesiskiriančiais ar atsiskiriančiais kauliukais, lygia ar šiurkščia odele. --------------------------------------------------